Document ID: 32005R0695

32005R0695
L 114/1
JURNALUL OFÍCIAL AL UNIUNII EUROPENE
REGULAMENTUL (CE) NR. 695/2005 AL CONSILIULUI
din 26 aprilie 2005
de modificare a Regulamentului (CEE) nr. 1883/78 privind normele generale de finanțare a intervențiilor de către Fondul European de Orientare și Garantare Agricolă, secțiunea Garantare
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1258/1999 al Consiliului din 17 mai 1999 privind finanțarea politicii agricole comune (1), în special articolul 2 alineatul (3),
având în vedere propunerea Comisiei,
întrucât:
(1)
În ceea ce privește măsurile de intervenție pentru care nu a fost fixată o sumă pe unitate în cadrul unei organizări comune a pieței, normele de bază aplicabile finanțării comunitare sunt cele din Regulamentul (CEE) nr. 1883/78 (2), în special în ceea ce privește metoda de stabilire a sumelor ce vor fi finanțate, finanțarea cheltuielilor care rezultă din mobilizarea fondurilor necesare pentru achiziționarea de produse pe baza intervenției, valorificarea stocurilor care se reportează de la un exercițiu la altul și finanțarea cheltuielilor care rezultă din operațiuni materiale de stocare.
(2)
În conformitate cu articolul 5 din Regulamentul (CEE) nr. 1883/78, cheltuielile cu dobânda suportate de statele membre pentru achiziționare de produse pe baza intervenției sunt finanțate de Comunitate în conformitate cu o metodă și cu o rată uniformă a dobânzii.
(3)
Se poate întâmpla ca, într-un stat membru, refinanțarea necesară achiziționării de produse agricole pe baza intervenției publice să nu fie posibilă decât la rate ale dobânzii considerabil mai mari decât rata uniformă a dobânzii.
(4)
În măsura în care diferența dintre ratele dobânzii este mai mare decât dublul ratei uniforme într-un stat membru dat, ar trebui să se prevadă aplicarea unui mecanism de corecție. Este necesar, cu toate acestea, ca o parte din această diferență să cadă în sarcina statului membru în cauză pentru a-l determina să caute mijlocul de finanțare cel mai puțin costisitor.
(5)
Aplicarea acestui mecanism ar trebui să fie temporară și, în consecință, ar trebui pusă în practică în cursul exercițiilor 2005 și 2006. Acesta ar trebui să se aplice de la începutul exercițiului financiar în curs,
ADOPTĂ PREZENTUL REGULAMENT:
Articolul 1
La articolul 5 din Regulamentul (CEE) nr. 1883/78, al treilea paragraf se înlocuiește cu următorul text:
„Prin derogare de la primul paragraf, în cazul în care rata dobânzii suportată de un stat membru este mai mare decât dublul ratei uniforme a dobânzii, Comisia poate, pentru exercițiile 2005 și 2006, în cadrul finanțării dobânzilor care revin în sarcina respectivului stat membru, să acopere suma care corespunde ratei uniforme a dobânzii majorate cu diferența dintre dublul acestei ultime rate și rata reală suportată de respectivul stat membru.”
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică cheltuielilor efectuate de la 1 octombrie 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 26 aprilie 2005.

Labels: 3
2
15